На основу члана 16, 24. и 38. Покрајинске скупштинске одлуке о покрајинској управи („Службени лист АПВ“, бр. 37/2014, 54/2014 - др. одлука, 37/2016, 29/2017, 24/2019, 66/2020 и 38/2021), а у вези са Покрајинском скупштинском одлуком о буџету Аутономне покрајине Војводине за 2023. годину („Службени лист АПВ“, бр. 54/2022, 27/2023 35/2023 - ребаланс), Покрајински секретар за регионални развој, међурегионалну сарадњу и локалну самоуправу дана 7.9.2023. године, доноси:

**ПРАВИЛНИК**

**О ПОСТУПКУ СПРОВОЂЕЊА ЈАВНОГ ПОЗИВА ЈЕДИНИЦАМА ЛОКАЛНЕ САМОУПРАВЕ СА ПОДРУЧЈА АП ВОЈВОДИНЕ ЗА ПРИЈАВУ ПРОЈЕКАТА ЗА СУФИНАНСИРАЊЕ ИНФРАСТРУКТУРНОГ ОПРЕМАЊА ИНДУСТРИЈСКО-ПОСЛОВНИХ ЗОНА У 2023. ГОДИНИ**

**Опште одредбе**

**Члан 1.**

Овим Правилником прописује се намена, поступак додељивања, критеријуми за доделу и друга питања од значаја за поступак спровођења Јавног позива јединицама локалне самоуправе (општине/градови) са подручја Аутономне покрајине Војводине за пријаву пројеката за суфинансирање опремања индустријско-пословних зона (у даљем тексту: Јавни позив).

Опредељена средства су обезбеђена Покрајинском скупштинском одлуком о буџету Аутономне покрајине Војводине („Службени лист АПВ“ бр. 54/2022, 27/2023 – ребаланс и 35/2023 - ребаланс) чланом 11, Раздео 11 - Покрајински секретаријат за регионални развој, међурегионалну сарадњу и локалну самоуправу - Програм 0608 - Систем локалне самоуправе - Програмска активност 1003 - Подршка развоју локалне самоуправе – 511 - Зграде и грађевински објекти.

**Намена средстава**

**Члан 2.**

Опредељена средства од значаја су за регионални и локални економски развој и намењена су за суфинансирање инфраструктурног опремања индустријско-пословних зона у јавној својини, односно за изградњу, доградњу, реконструкцију и санацију јавне инфраструктуре у индустријско-пословним зонама јединица локалних самоуправа (општина/градова) са подручја Аутономне покрајине Војводине, укључујући инфраструктуру која обезбеђује функционално повезивање и интегрисање индустријско-пословних зона са окружењем и стварање бољих услова за пословање у индустријско-пословним зонама.

Под опремањем индустријско-пословних зона подразумева се извођење радова на изградњи, доградњи, реконструкцији и санацији у области:

* **саобраћајне инфраструктуре** (саобраћајна повезаност, приступне саобраћајнице, паркинг места и др);
* **комуналне инфраструктуре** (водоснабдевање, водоводна и хидрантска мрежа, каналисање атмосферских и отпадних вода и др);
* **електроенергетске инфраструктуре** (снабдевање електричном енергијом, трафостанице, јавна расвета и др);
* **топлотне инфраструктуре** (гасне и топлификационе инсталације, мерно-регулационе станице и др);
* **телекомуникационе инфраструктуре** (оптички кабл и др);
* **управљања индустријским отпадом и третманом отпадних вода.**

Опредељена средства **не могу се користити** за суфинансирање израде пројектно-техничке документације и исходовање потребних одобрења и дозвола за потребе извођења радова.

**Циљ Јавног позива**

**Члан 3.**

Циљ је подршка јединицама локалне самоуправе са подручја АП Војводине у реализацији инвестиционих пројеката који доприносе стварању повољног пословног амбијента за привлачење домаћих и страних инвестиција и отварање нових радних места.

**Право учешћа**

**Члан 4.**

Право учешћа у Јавном позиву имају јединице локалне самоуправе са подручја АП Војводине (у даљем тексту: Подносилац пријаве).

Покрајински секретаријат за регионални развој, међурегионалну сарадњу и локалну самоуправу ће суфинансирати пројекат до 100% вредности пројекта без ПДВ-а, а највише до **150.000.000,00** динара.

Из буџета Подносиоца пријаве суфинансира се преостала вредност пројекта без ПДВ-а, као и ПДВ на укупну вредност пројекта.

**Услови за учешће на Јавном позиву**

**Члан 5.**

Услови за суфинансирање пројеката по Јавном позиву су:

* да је реализација пројекта у складу са циљевима и наменом Јавног позива;
* да је израђена пројектно-техничка документација у складу са Законом о планирању и изградњи („Сл. гласник РС“, бр. 72/2009, 81/2009 - испр., 64/2010 - одлука УС, 24/2011, 121/2012, 42/2013 - одлука УС, 50/2013 - одлука УС, 98/2013 - одлука УС, 132/2014, 145/2014, 83/2018, 31/2019, 37/2019 - др. закон, 9/2020 и 52/ 2021);
* да је издат важећи акт надлежног органа којим се одобрава грађење или извођење радова.

**Документација**

**Члан 6.**

Подносилац пријаве дужан је да достави следећу документацију (за све намене):

1. образац пријаве предлога пројекта са припадајућом изјавом – уредно попуњен, потписан и оверен од стране овлашћеног лица Подносиоца пријаве;
2. копију важећег акта надлежног органа којим се одобрава грађење и извођење радова;
3. комплетну пројектно-техничку документацију на основу које је исходован важећи акт надлежног органа из тачке 2;
4. предмер и предрачун радова са рекапитулацијом радова, оверен и потписан од стране одговорног пројектанта, не старији од три месеца са нумерисаним странама. Под предмером и предрачуном радова из претходног навода, подразумева се и предмер и предрачун радова из пројектно-техничке документације (достављено у складу са тачком 3.) са ажурираним ценама без измена у описима и количинама радова;
5. доказ да Подносилац пријаве има исказано интересовање домаћег или страног лица за улагање, односно започињање или проширење производних капацитета, на нивоу уговора, „писма о намерама“ или потписаног „меморандума о разумевању“ – уколико постоји.

Покрајински секретаријат за регионални развој, међурегионалну сарадњу и локалну самоуправу задржава право да од Подносиоца пријаве тражи и **додатну документацију**.

Све копије докумената морају бити **оверене и потписане** од стране овлашћеног лица Подносиоца пријаве и то **свака страна сваког документа**. Није дозвољена употреба факсимила уместо својеручног потписа овлашћеног лица Подносиоца пријаве.

Пријаве са приложеном документацијом се, након спроведеног Јавног позива, **не враћају** Подносиоцима пријава.

**Подношење пријава**

**Члан 7.**

Пријаве са потребном документацијом се достављају у писаном облику, изузев пројектно-техничке документације из члана 6, тачке 3, коју је неопходно електронски потписану доставити на CD-у, у запечаћеној коверти, заштићеној од оштећења која могу настати у транспорту.

Пријава за учешће на Јавном позиву се подноси **лично**, на писарници покрајинских органа управе у згради Покрајинске владе, сваког радног дана од 8.00 до 14.00 часова или **путем поште**, на адресу: **ПОКРАЈИНСКИ СЕКРЕТАРИЈАТ ЗА РЕГИОНАЛНИ РАЗВОЈ, МЕЂУРЕГИОНАЛНУ САРАДЊУ И ЛОКАЛНУ САМОУПРАВУ, 21000 Нови Сад, Булевар Михајла Пупина број 16 са назнаком:**

|  |
| --- |
| Пријава за Јавни позив Покрајинског секретаријата за регионални развој, међурегионалну сарадњу и локалну самоуправу  **ЈАВНИ ПОЗИВ**  **ЈЕДИНИЦАМА ЛОКАЛНЕ САМОУПРАВЕ СА ПОДРУЧЈА АП ВОЈВОДИНЕ ЗА ПРИЈАВУ ПРОЈЕКАТА ЗА СУФИНАНСИРАЊЕ ИНФРАСТРУКТУРНОГ ОПРЕМАЊА ИНДУСТРИЈСКО-ПОСЛОВНИХ ЗОНА У 2023. ГОДИНИ**  **141-401-8223/2023-03**  Подносилац пријаве: …………………………………………………………  Адреса Подносиоца пријаве: ………………………………………………. |
| **НЕ ОТВАРАТИ** |

Благовремена пријава је пријава која је примљена од стране Покрајинског секретаријата за регионални развој, међурегионалну сарадњу и локалну самоуправу у утврђеном року, односно до 22.9.2023. године до 14.00 часова. Уколико је пријава упућена поштом препоручено, дан предаје пошти се сматра даном предаје Покрајинском секретаријату за регионални развој, међурегионалну сарадњу и локалну самоуправу.

Пријаве послате на други начин (нпр. факсом, електронском поштом или директно у просторије Покрајинског секретаријата за регионални развој, међурегионалну сарадњу и локалну самоуправу) или испоручене на другу адресу неће бити узете у разматрање.

**Комисија за оцену пријава**

**Члан 8.**

Покрајински секретар за регионални развој, међурегионалну сарадњу и локалну самоуправу решењем образује комисију за оцену пријава (у даљем тексту: Комисија).

За потребе рада Комисије, као стручна лица могу бити ангажовани и екстерни сарадници.

Комисија ће оцењивати само формално исправне пријаве, а неће разматрати следеће пријаве:

* неблаговремене пријаве (пријаве које су поднете после рока предвиђеног за подношење пријаве);
* недопуштене пријаве (пријаве поднете од стране неовлашћених лица и субјеката, који нису предвиђени Јавним позивом, односно оне које се не односе на намену предвиђену Јавним позивом);
* непотпуне и неразумљиве (пријаве уз које нису приложени сви потребни документи, пријаве које су непотписане, са непопуњеним рубрикама и неуписаним захтеваним бројчаним вредностима, попуњене графитном оловком, пријаве послате факсом или електронском поштом, пријаве које нису поднете на одговарајућем обрасцу и CD-у и које садрже неразумљиве и нечитке податке).

**Критеријуми за оцењивање пријава**

**Члан 9.**

Критеријуми за оцењивање поднетих пријава:

1. развијеност јединице локалне самоуправе – Уредба о утврђивању јединствене листе развијености региона и јединица локалне самоуправе за 2014. годину („Сл. гласник РС“, 104/14);
2. оправданост пројекта;
3. одрживост пројекта;
4. ефекти пројекта;
5. проценат сопственог учешћа Подносиоца пријаве;
6. постојање заинтересованих инвеститора за коришћење капацитета индустријско-пословне зоне.

Пријаве се оцењују у складу са критеријумима из Прилога 1, који представља саставни део овог Правилника.

**Одлучивање о распореду и коришћењу средстава**

**Члан 10.**

Комисија врши преглед и оцену пристиглих пријава на основу критеријума садржаних у овом Правилнику и Прилогу 1, формира ранг листу на основу бодовања и саставља записник.

Покрајински секретар на основу записника и ранг листе Комисије доноси одлуку о избору пројеката, која је коначна.

Одлука о избору пројеката објављује се на званичној интернет адреси Покрајинског секретаријата за регионални развој, међурегионалну сарадњу и локалну самоуправу.

Јавне набавке за потребе реализације пројеката Покрајински секретаријат за регионални развој, међурегионалну сарадњу и локалну самоуправу ће спровести у складу са законом којим се уређују јавне набавке.

Након спроведеног поступка јавне набавке Покрајински секретаријат за регионални развој, међурегионалну сарадњу и локалну самоуправу, Подносилац пријаве и изабрани понуђач закључују уговор за реализацију пројекта.

Подносилац пријаве обезбеђује стручни надзор над извођењем радова на реализацији одабраног пројекта.

Покрајински секретар

Александар Софић

\_\_\_\_\_\_\_\_\_\_\_\_\_\_\_\_\_\_\_